钦定古今图书集成/方舆汇编/职方典/第1033卷 > 福州府建置沿革考 府志
## 钦定古今图书集成/方舆汇编/职方典/第1033卷 > 福州府建置沿革考 府志

本府

《禹贡》为扬州域。周始入《职方》，称八闽。初，夏少康封庶子无馀于会稽地，南至海郡，其封内也。无馀传至无疆，楚灭之。秦灭楚，置闽中郡。汉初，封无疆七世孙无诸为闽越王，都冶，即今越山南冶山。武帝时，闽越与东瓯数治兵相攻。元封元年，诏徙其民于江淮间，后窜山谷者稍出，自立为冶县。汉因置会稽南部都尉“制之。” 建安初，始有候官等五县。吴永安三年，置建安郡。晋太康以候官为晋安郡，隶扬州，改隶江州。刘宋泰始改晋平郡。梁天监改南安郡。陈永定元年，升为闽州，刺史领之；光大元年，改丰州。隋开皇改泉州。大业元年仍为闽州，寻又改为建安郡。领县四，曰闽，曰建安，曰南安，曰龙溪。以闽为治所。唐武德元年，改建州，六年，复为泉州。景云二年，复为闽州，置中都督府。开元十三年，始称福州。天宝元年，改为福州长乐郡。隶江南东道，辖县十：闽候官、长乐、福唐、连江、长溪、古田、梅溪、永泰、《尤溪》。上元元年，置节度使，开府其地，寻罢节度，置郡、团练、观察、处置使。乾宁三年，观察使陈岩卒，复以王潮为节“度使，统其军曰威武军。” 潮卒，审知代立。梁初为大都督府，其后王氏僭号，改元号长乐府。王氏灭，并归吴越。周广顺元年，改彰武军。宋初，复为威武军。辖县十二：闽、候官、福清、古田、永福、长溪、长乐、罗源、闽清、宁德、怀安、连江。属两浙西南路。雍熙二年，改属福建路。大观元年，升帅府。元至元十三年，改福州为路。明洪武二年，改路为府，属福建布政司，辖县十三：闽、候官、怀安、古田、闽清、长乐、连江、罗源、永福、福清、福宁、福安、宁德。成化九年，升福宁县为州，不隶郡，以福安、宁德二县属之，辖县十。万历八年，省怀安县并入候官，止辖县九。

皇清因之。

闽县：〈附郭。〉

在府治东南。本东汉候官地。吴属建安郡。晋太康中，析置原丰县，属晋安郡。隋开皇十二年，改为闽县。唐开元十三年，置福州，郡县隶焉。五代伪闽改为长乐县，寻仍旧。宋、元及明皆为闽县。

皇清因之，编户四十里。

候官县：〈附郭。〉

在府治西南。本汉冶县地。建安初，析置候官县。吴属建安郡，晋属晋安郡。隋省入闽县。唐武德六年，更置于州西北江浒，今候官县市。贞观五年，复省入闽县。嗣圣十九年，复置。贞元洪水漂没，移入城。元和二年，复省，五年复置。五代伪闽改为闽兴，以长乐为候官，寻复旧。宋、元迄明仍为候官。

皇清因之。

古田县

在府城北二百八十里。本晋候官县山峒。开元二十七年，都督李亚丘奏立县于双溪之汇，屏山之南，后又析候官、尤溪二县地益之。宋太平兴国初，转运杨克让迁水口。端拱元年，复旧治。元、明仍旧。

皇清因之，编户四十八里。

闽清县

在府城西北一百二十里。本汉候官县地。唐贞元中，观察使王翃析候官县北十里，置梅溪场。五代梁乾化初，为闽清县。宋、元、明仍旧。

皇清因之，编户八里。

长乐县

在府城东南百馀里。本隋闽县地。唐武德六年，析置新宁县，在今《敦素》里之平川，寻改为长乐县。上元初，移吴航头。元和三年，省入福唐县，五年，复置。五代伪闽改为候官县，以闽县为长乐，后以长乐为安昌，寻复旧。宋、元、明仍为长乐。

皇清因之，编户三十二里。

连江县

在府城东北九十里，本隋闽县地，晋太康三年

析闽县温麻船屯，置温麻县，属晋安郡。隋开皇中，省入闽县。唐武德六年，析置于连江之北，更名曰连江县。宋、元、明仍旧。

皇清因之，编户二十四里。

罗源县

在府城东北一百五十里。本闽连江二县地。唐大中元年，观察使韦岫以连江县一乡为罗源场。咸通二年，又分闽县地以益之，号永贞镇。五代伪闽改镇为县。宋天禧五年，避御讳改为“永昌。” 乾兴元年，始改为罗源县。初治于双溪之间，地卑潦。庆历八年，知县陈偁因土民倪昱、陈智津陈请，乃迁戴坑，即今所治。元明仍旧。

皇清因之，编户十四里。

永福县

在府城西百二十里。本候官、尤溪二县地。唐永泰二年，节度使李承昭于候官、尤溪二县各析一乡，置永泰县。宋崇宁元年，始改为永福县。元、明仍旧。

皇清因之，编户三十六里。

福清县

在府城东南一百二十里。隋为闽县地。唐析闽县置新宁县。嗣圣十六年，析长乐南八乡置万安县。天宝元年，改福唐。五代伪闽改永昌。后唐长兴四年，始称福清。吴越钱氏有闽，属西浙。宋太平兴国三年，改属太平军。八年，复隶福州。元元贞初，升为州。明洪武二年，复为县。

皇清因之，编户二十六里。